钦定古今图书集成/历象汇编/庶征典/第006卷 > 《书经》 > 《洪范》
## 钦定古今图书集成/历象汇编/庶征典/第006卷 > 《书经》 > 《洪范》

次八曰“念用庶征。”

〈蔡传〉庶征者，推天而征之人也。《庶征》曰“念”，所以省验也。〈大全〉朱子曰：八位在艮，木之成数，气合而形益著矣，故为“庶征。”庶征则往来相荡，屈伸相感，而得失休咎之应定矣。

八、庶征：“曰雨，曰旸，曰燠，曰寒，曰风，曰时。”五者来备，各
以其叙，庶草蕃庑。

〈蔡传〉征，验也。所验者非一，故谓之“庶征。”雨旸燠寒风，各以时至，故曰“时”也。备者，无缺少也。叙者，应节候也。五者备而不失其叙，庶草且蕃庑矣，则其他可知也。雨属水，旸属火，燠属木，寒属金，风属土。五行乃生数，自然之序，五事则本乎五行，庶征则本于五事，其条理次序，相为贯通，有秩然而不可紊乱者也。〈大全〉《朱子》曰：“自五行而下，得其道则有众休之征，失其道则有众咎之征。得失在于身，休咎应于天，匹夫尚然，况人主乎。”

《一极》备凶，《一极》无凶。

〈蔡传〉极备，过多也；极无，过少也。唐孔氏曰：“雨多则涝，雨少则旱。是极备亦凶，极无亦凶。”馀准是。

曰休征：曰肃，时雨若；曰乂，时旸若；曰哲，时燠若；曰谋，
时寒若；曰圣，时风若；曰咎征：曰狂，恒雨若；曰僭，恒旸
若；曰豫，恒燠若；曰急，恒寒若；曰蒙，恒风若。

〈蔡传〉狂妄、僭差、豫怠、急迫、蒙昧也。在天为五行，在人则为五事。五事修则休征各以类应之，五事失则咎征各以类应之，自然之理也。然必曰“某事得则某休征应，某事失则某咎征应”，则亦胶固不通，而不足与语造化之妙矣。〈大全〉朱子曰：“《洪范》庶征，固不是必定。如汉儒之说，必以为有是事。‘多雨之征，必推说道是某时做某事不肃，所以致此。为此必然之说，所以教人难尽信。但古人意思精密，只于五事上体察，是有此理。如王荆公又却要一齐都不消说感应，只把‘若’字做如似字义说了，做譬喻说了，这也不得。荆公固是，也说道此事不足’”验，然而人主自当谨戒。如汉儒必然之说，固不可，荆公全不相关之说亦不可。古人意思精密，恐后世见未到耳。　人主之行事，与天地相为流通，故行有善恶，则气各以类而应。然感应之理，非谓行此一事，即有此一应。统而言之，一德修则凡德必修，一气和则凡气必和。固不必曰“肃自致雨，无与于”旸乂；自致旸，无与于雨，但德修而气必和矣。分而言之，则德各有方，气各有象，肃者《雨》之类，乂者旸之类，求其所以然之故，固各有所当也。咎征亦然。　李氏杞曰：“休咎之分，皆起于君一念之微。”　西山蔡氏曰：“君即五者之应，以察吾之得失，一事得则五事从，休征无不应矣。一事失则五事违，咎征无不”应矣。

曰：“王省惟岁，卿士惟月，师尹惟日。”

〈蔡传〉“岁、月、日”，以尊卑为征也。王者之失，得其征以岁；卿士之失，得其征以月；师尹之失，得其征以日。盖雨、旸燠、寒、风，五者之休咎有系，一岁之利害有系

“《一月》之利害” ，有系一日之利害，各以其大小言也。

“岁月日时无易”，百谷用成，又用明，俊民用章，家用平
康。

〈蔡传〉“岁月日三”者，雨旸燠寒风，不失其时，则其效如此，休征所感也。

“日月岁时既易，百谷用不成”，又“用昏不明”，“俊民用微，
家用不宁。”

〈蔡传〉日月岁三者，“雨旸燠寒风”，既失其时，则其害如此，咎征所致也。